מוסעב חסן יוסף, בנו של בכיר חמאס בגדה חסן יוסף ומי שבמשך שנים שיתף פעולה בחשאי עם ישראל וזכה לכינוי "הנסיך הירוק" , יוצא בסוף השבוע בראיון ל"טלגרף" הבריטי נגד היחס של מדינות ערב לגל הפיגועים האחרון נגד ישראל.

על רקע הטבח בבית הכנסת בירושלים באמצע השבוע אמר "הנסיך הירוק" כי התגובה של מנהיגי ערב לפיגועים האחרונים בישראל מאכזבת: "ארבעה מתפללים נרצחו, ואתה רואה שבפרלמנט הירדני מהללים את הרוצחים, מתפללים למענם ומעודדים אנשים ללכת בעקבותיהם. זו התרבות הערבית: הם שונאים את ישראל מסיבות דתיות ואידיאולוגיות. זה צריך להיפסק, הם צריכים להתעורר מהאשליה שלהם".

סיפורו המרתק של מוסעב חסן יוסף, שריגל במשך שנים אחרי בכירי חמאס, כולל אביו, הובא בסרט התיעודי "הנסיך הירוק" ובספר "בן החמאס". הוא נמלט לארצות הברית וקיבל מקלט מדיני אחרי מאבק ממושך. הוא טען כי ממשלת ישראל הפנתה לו גב, אבל מפעילו בשב"כ נחלץ לעזרתו וסייע לו לקבל את המקלט המיוחל באמריקה. משם, הוא ממשיך בשנים האחרונות למתוח ביקורת נוקבת על ההנהגה הערבית ועל חמאס.

"זו התרבות הערבית: שונאים את ישראל". מתוך הסרט "הנסיך הירוק" (צילום: הנס פרום)

מוסעב חסן יוסף התראיין ל"טלגרף" בלונדון, לשם הגיע כדי להשתתף באירוע למען נפגעי טרור. "אני יודע שקשה מאוד לאדם הממוצע לראות בבירור מה קורה. אני באתי מלב לבה של הנהגת חמאס, ממוקד קבלת ההחלטות הפלסטינית", סיפר מוסעב חסן יוסף, "ישבתי עם יאסר

ערפאת ועם כל מנהיגי הפלגים הפלסטיניים. מצד שני עבדתי עם המודיעין הישראלי, ראיתי את הצד שלהם, ראיתי גם את הקשיים שהם חווים. כמה אנשים אחרים באזור הזה רואים את האמת משני הצדדים?"

"הנסיך הירוק" אמר כי הממשלות המנסות לקדם מדינה פלסטינית "משחקות באש". "קידום רעיון המדינה הפלסטינית הוא פנטזיה. זה בלתי אפשרי. ישראל לא הולכת לתת לפלסטינים גבולות חופשיים כי הישראלים לא יסכימו לעוד שואה. למה לקדם דברים שלא הולכים לקרות ולעודד טרור ואלימות? למה לא לבנות במקום זה כלכלה פלסטינית, בתי ספר ותשתיות?"